GPSC ลงนามจำหน่ายไฟฟ้า 18 MW ให้ PTTGC เป็นเวลา 15 ปี-ขยายสัญญาเดิม
GPSC ลงนามจำหน่ายไฟฟ้า 18 MW ให้ PTTGC เป็นเวลา 15 ปี-ขยายสัญญาเดิม
9 ธ.ค. 2558

นายเติมชัย บุนนาค กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทเตรียมการที่จะลงนามสัญญา Head of Agreement มูลค่า 15,000 ล้านบาท อายุสัญญา 15 ปี สำหรับการจำหน่ายกระแสไฟฟ้าให้กับบริษัท พีทีที โกลบอล เคมิคอล จำกัด (มหาชน) หรือ PTTGC ซึ่งมีแผนที่จะก่อสร้างโรงงานเพื่อเพิ่มกำลังการผลิตสาร LLDPE ของ PTTGC โดยมีที่ตั้งโครงการอยู่ในบริเวณใกล้เคียงกับโรงงาน LLDPE เดิมภายในนิคมอุตสาหกรรมผาแดง จังหวัดระยอง ซึ่งรับสาธารณูปโภคจาก GPSC มาตั้งแต่ปี 54 สำหรับโรงงานแห่งใหม่ LLDPE นี้ มีความต้องการใช้ไฟฟ้าจาก GPSC เพิ่มขึ้นประมาณ 18 เมกะวัตต์(MW) ตั้งแต่เดือน เม.ย.60 เป็นต้นไป
รวมไปถึงการขยายอายุสัญญาซื้อขายไฟฟ้าของโรงงาน LLDPE ฉบับเดิมที่ได้ทำไว้กับ PTTGC ปริมาณ 46 MW ออกไปอีก 7 ปี เพื่อให้มีระยะเวลาสอดคล้องกับสัญญาซื้อขายไฟฟ้าฉบับใหม่ที่จัดทำขึ้น ซึ่งมีกำหนดระยะเวลาถึงปี 2575
ทั้งนี้ GPSC ได้เตรียมการก่อสร้างโรงไฟฟ้าแห่งใหม่ หรือศูนย์ผลิตสาธารณูปการ 4 (CUP-4) ภายในพื้นที่นิคมอุตสาหกรรมเอเชีย จ.ระยอง ซึ่งเป็นการเพิ่มกำลังการผลิตให้รองรับการเติบโตทางธุรกิจ และความต้องการสาธารณูปโภคที่เพิ่มขึ้นของลูกค้าอุตสาหกรรม